|  |  |
| --- | --- |
| **ΚΡΙΤΗΡΙΑ ΣΥΜΜΕΤΟΧΗΣ ΣΕ ΥΦΙΣΤΑΜΕΝΗ ΔΡΑΣΗ ΤΟΥ ΕΥΡΩΠΑΙΚΟΥ ΠΡΟΓΡΑΜΜΑΤΟΣ COST, ΓΕΝΙΚΟΙ ΚΑΝΟΝΙΣΜΟΙ, ΔΙΑΔΙΚΑΣΙΕΣ ΚΑΙ ΥΠΟΧΡΕΩΣΕΙΣ ΑΙΤΗΤΩΝ / ΑΙΤΗΤΡΙΩΝ** | |
|  | |
| **Α. ΚΡΙΤΗΡΙΑ ΓΙΑ ΣΥΜΜΕΤΟΧΗ ΣΤΗ ΔΙΑΧΕΙΡΙΣΤΙΚΗ ΕΠΙΤΡΟΠΗ ΥΦΙΣΤΑΜΕΝΗΣ ΔΡΑΣΗΣ**  **H έγκριση για συμμετοχή σε Δράση του Ευρωπαϊκού Προγράμματος COST μπορεί να δοθεί εφόσον ισχύει τουλάχιστον ένα από τα πιο κάτω κριτήρια.** | |
| **ΚΡΙΤΗΡΙΑ** | **ΕΡΜΗΝΕΙΑ** |
| **1. Υφιστάμενο Ερευνητικό Έργο** | Συμμετοχή κατά την ημέρα υποβολής της αίτησης (ως Συντονιστής/στρια ή Συνεργάτης/Συνεργάτιδα) σε ερευνητικό Έργο (χρηματοδοτούμενο από διεθνείς, εθνικούς, ευρωπαϊκούς ή άλλους πόρους), σχετικό με το αντικείμενο της Δράσης COST, όπως αυτό περιγράφεται στο Μνημόνιο Συναντίληψης (Memorandum of Understanding-MoU) της Δράσης. |
| **2. Πρόσφατη Ερευνητική Εμπειρία/Τεχνογνωσία** | Ο αιτητής / η αιτήτρια πρέπει να είναι ενεργός/ή στην έρευνα κατά την υποβολή της αίτησης και να διαθέτει πρόσφατη ερευνητική εμπειρία/τεχνογνωσία στην εκπόνηση έρευνας σε αντικείμενο σχετικό με τις δραστηριότητες της Δράσης, όπως αυτές περιγράφονται στο Μνημόνιο Συναντίληψης (Memorandum of Understanting – MoU). |
| **3. Δημοσιεύσεις** | Πρόσφατες **επιστημονικές δημοσιεύσεις** του/της αιτητή/τριας, σχετικές με το αντικείμενο της Δράσης (δημοσιεύσεις σε επιστημονικά περιοδικά, βιβλία, μονογραφίες, δημοσιεύσεις σε πρακτικά επιστημονικών συνεδρίων κλπ). |

|  |
| --- |
| **Β. ΓΕΝΙΚΟΙ ΚΑΝΟΝΙΣΜΟΙ / ΔΙΑΔΙΚΑΣΙΕΣ** |
| * **Δύο** μόνο ερευνητές / ερευνήτριες από κάθε χώρα έχουν το δικαίωμα να συμμετέχουν σε μία Δράση ως Εκπρόσωποι στη Διαχειριστική Επιτροπή (Management Committee Delegates – MC Delegates). * Δικαίωμα συμμετοχής ως Εκπρόσωποι έχουν ερευνητές/ερευνήτριες που απασχολούνται στον δημόσιο ή στον ιδιωτικό τομέα, σε οργανισμό με έδρα στις περιοχές που ελέγχει η Κυπριακή Δημοκρατία, οι οποίοι/ες είναι ενεργοί στην έρευνα και εκπονούν ερευνητικές δραστηριότητες σε θέματα συναφή με το αντικείμενο της συγκεκριμένης Δράσης. Ερευνητές/τριες που εργάζονται στον Δημόσιο Τομέα και ευρύτερο Δημόσιο Τομέα (οργανισμοί Δημοσίου Δικαίου, συμπεριλαμβανομένων των Ημικρατικών Οργανισμών) θα πρέπει να λαμβάνουν έγκριση από τον οικείο Προϊστάμενο πριν υποβάλουν το αίτημά τους στο Ίδρυμα Έρευνας και Καινοτομίας (ΙδΕΚ). * Οι αιτητές/τριες θα πρέπει να έχουν μόνιμη θέση εργασίας σε κυπριακό φορέα. Σε περίπτωση εργασίας με σύμβαση περιορισμένου χρόνου ή ορισμένου χρόνου, η περίοδος της σύμβασης θα πρέπει να καλύπτει τη διάρκεια της Δράσης. Για σκοπούς επιβεβαίωσης του πιο πάνω, το Ίδρυμα δύναται να ζητήσει αποδεικτικό που να το τεκμηριώνει, όπως π.χ. σύμβαση εργασίας, βεβαίωση του φορέα για συνέχιση της απασχόλησης κατά τη διάρκεια της Δράσης κ.α. Σε περίπτωση ερευνητών στα πρώτα στάδια της σταδιοδρομίας του (Early Career Investigators -EICs), δηλαδή με μέχρι οκτώ (8) χρόνια από την απόκτηση του διδακτορικού τους τίτλου (PhD) (full-time equivalent), θα πρέπει να τεκμηριώνεται η απασχόληση σε φορέα στην Κυπριακή Δημοκρατία κατά την υποβολή της αίτησης, με συμβόλαιο ανεξαρτήτου διάρκειας, με υποχρέωση ωστόσο για ενημέρωση του ΙδΕΚ σε περίπτωση αλλαγής του καθεστώτος εργοδότησης ή φορέα απασχόλησης και δυνατότητα ελέγχου από το ΙδΕΚ τυχόν αλλαγών σε ετήσια βάση. * Κάθε ερευνητής/ερευνήτρια μπορεί να συμμετέχει σε **μια (1)** μόνο Δράση του Προγράμματος COST, ανά πάσα στιγμή. Οι περιπτώσεις στις οποίες μπορεί να γίνει **εξαίρεση** του κανονισμού είναι όταν:   (α) συμμετείχε στη συγγραφική ομάδα της μίας εκ των δύο (2) Δράσεων, με μέγιστο αριθμό Δράσεων τις δύο (2) συνολικά. Συμμετοχή σε μέχρι τρεις (3) Δράσεις, εκ των οποίων στις δύο (2) τουλάχιστον στη συγγραφική ομάδα, θα εξετάζεται κατά περίπτωση και κατ’ εξαίρεση,  (β) η Δράση στην οποία η/ο αιτήτρια/αιτητής συμμετέχει ήδη σε Διαχειριστικό επίπεδο ως Εκπρόσωπος βρίσκεται έως και **εννέα (9) μήνες** πριν την ολοκλήρωση των δραστηριοτήτων της, κατά την ημέρα υποβολής του αιτήματος για συμμετοχή.   * Ενθαρρύνονται οι ενδιαφερόμενοι όπως υποβάλλουν αιτήσεις στα αρχικά στάδια μιας Δράσης για να επωφεληθούν από τη συμμετοχή τους στον μεγαλύτερο δυνατό βαθμό. Δεν θα γίνονται αποδεκτά αιτήματα για συμμετοχή στις δραστηριότητες μιας Δράσης (σε επίπεδο Διαχειριστικής Επιτροπής) για περίοδο δώδεκα (12) μηνών πριν τη λήξη των εργασιών της. * Οι αιτήσεις εξετάζονται **με σειρά προτεραιότητας με βάση την ημερομηνία υποβολής προς το Ίδρυμα**. Η εξέταση γίνεται από στελέχη του Ιδρύματος σύμφωνα με τα κριτήρια αξιολόγησης τα οποία παρουσιάζονται στην Ενότητα Α του παρόντος Εντύπου και τους εθνικούς κανονισμούς. Η διαδικασία αξιολόγησης από το Ίδρυμα αναμένεται να ολοκληρώνεται εντός δύο (2) – τριών (3) εβδομάδων από την ημερομηνία υποβολής της αίτησης για συμμετοχή. * Σημειώνεται ότι, μετά την πραγματοποίηση της 1ης συνάντησης της Διαχειριστικής Επιτροπής μιας Δράσης, ο διορισμός Εκπροσώπων πρέπει να επικυρωθεί από τη Διαχειριστική Επιτροπή. Η Διαχειριστική Επιτροπή, μπορεί να αρνηθεί τον διορισμό εντός 4 εβδομάδων με βάση γραπτή τεκμηρίωση με Επιστημονική και Τεχνολογική βάση ή στη βάση της δικτύωσης. Επίσης, μετά την πραγματοποίηση της 1ης  συνάντησης της Διαχειριστικής Επιτροπής, το ΙδΕΚ δύναται να ζητήσει τη γνωμοδότηση του/της Προέδρου της Δράσης (Action Chair) πριν τον διορισμό, για τον προσδιορισμό του κατάλληλου υποψήφιου/ της κατάλληλης υποψήφιας για συμμετοχή στη Διαχειριστική Επιτροπή. * Οι ερευνητές/τριες που συμμετέχουν στην ομάδα συγγραφής της πρότασης για τη δημιουργία μιας Δράσης, δεν χρειάζεται να υποβάλουν σχετική αίτηση στο Ίδρυμα, αφού η συμμετοχή τους έχει ήδη αξιολογηθεί από το Πρόγραμμα COST. Θα πρέπει ωστόσο να ενημερώσουν το Ίδρυμα ότι προτίθενται να συμμετέχουν στις δραστηριότητες της νέας Δράσης, ούτως ώστε να γίνει έλεγχος των εθνικών κανονισμών συμμετοχής (π.χ. απασχόληση σε φορέα στην Κυπριακή Δημοκρατία) και οι σχετικές ενέργειες διορισμού. * Σε περίπτωση συμμετοχής στη συγγραφική ομάδα μιας Δράσης περισσότερων των δύο (2) ερευνητών/ερευνητριών από τη χώρα, θα πρέπει να συνεννοούνται εκ των προτέρων για το ποιοι/ποιες θα διορισθούν ως Εκπρόσωποι και να ενημερώνουν από κοινού σχετικά το ΙδΕΚ, ενώ οι υπόλοιποι θα μπορούν να συμμετέχουν σε Ομάδες Εργασίας. Σε περίπτωση ασυμφωνίας, το ΙδΕΚ ενδέχεται να λάβει τη γνώμη του Συντονιστή / της Συντονίστριας της Πρότασης (Main Proposer) ή/και του/της Προέδρου της Δράσης (Action Chair). * H συμμετοχή των Εκπροσώπων σε τουλάχιστον μία (1) Ομάδα Εργασίας της Δράσης **είναι υποχρεωτική**. * Για τη συμμετοχή **μόνο** σε Ομάδα Εργασίας μιας Δράσης δεν απαιτείται η υποβολή αίτησης στο ΙδΕΚ, αλλά η απ’ ευθείας επικοινωνία με τον/την Πρόεδρο της Δράσης. Το ΙδΕΚ παροτρύνει ιδιαίτερα Υποψήφιους Διδάκτορες να συμμετέχουν σε Ομάδες Εργασίας (Working Groups) Δράσεων που τους ενδιαφέρουν. Σημειώνεται ότι, δυνατότητα υποβολής αιτήματος για συμμετοχή σε Ομάδα Εργασίας μπορεί να γίνει από την ημέρα ανάρτησης του Μνημονίου Συναντίληψης (Memorandum of Understanding-MoU) της Δράσης στην ιστοσελίδα του COST και υπόκειται στην έγκριση της Διαχειριστικής Επιτροπής. * Οι Εκπρόσωποι στη Διαχειριστική Επιτροπή μπορούν να ορίσουν Αντικαταστάτες / Αναπληρωτές (Substitutes) για μια συγκεκριμένη εκδήλωση ή μια συγκεκριμένη χρονική περίοδο, με μέγιστο τους 6 μήνες. Οι Αντικαταστάτες / Αναπληρωτές πρέπει να επιλεγούν από τα μέλη των Ομάδων Εργασίας (Working Groups – WGs) που προέρχονται από την ίδια χώρα. Σημειώνεται ότι, ο Εθνικός Συντονιστής COST θα ενημερώνεται για τον ορισμό Αντικαταστατών / Αναπληρωτών, ενώ τα σχετικά ονόματα θα αναρτώνται και στην ιστοσελίδα του COST. * Δεν επιτρέπεται η συμμετοχή ατόμου για το οποίο το ΔΣ του ΙδΕΚ έχει λάβει απόφαση αποκλεισμού του από τα Προγράμματα, δραστηριότητες και πρωτοβουλίες που χειρίζεται. * Δεν επιτρέπεται η συμμετοχή στη Διαχειριστική Επιτροπή ή σε Ομάδα Εργασίας μιας Δράσης εξωτερικών αξιολογητών ή μελών πάνελ αξιολόγησης (review panel members) που ενεπλάκησαν στην αξιολόγηση της σχετικής πρότασης για τη δημιουργία της Δράσης. |
|  |
| **Γ. ΥΠΟΧΡΕΩΣΕΙΣ ΣΥΜΜΕΤΕΧΟΝΤΩΝ ΣΕ ΔΡΑΣΕΙΣ ΤΟΥ ΠΡΟΓΡΑΜΜΑΤΟΣ COST** |
| * Ενεργή συμμετοχή σε **όλες** τις συναντήσεις και δραστηριότητες της Δράσης. Όταν αυτό δεν είναι εφικτό, θα πρέπει να ενημερώνεται το ΙδΕΚ εκ των προτέρων. Συνεργασία με άλλους Εκπροσώπους / Αναπληρωτές Εκπροσώπους της Κύπρου για απρόσκοπτη εκπροσώπηση και διάχυση πληροφόρησης. * Υποβολή Ετήσιας και Τελικής Έκθεσης και οποιωνδήποτε άλλων στοιχείων ή εκθέσεων ζητηθούν από το ΙδΕΚ σχετικά με τις δραστηριότητες του/της ερευνητή/ερευνήτριας στη Δράση στην οποία συμμετέχει. Ενημέρωση του ΙδΕΚ για σημαντικές εκδηλώσεις που θα λάβουν χώρα στην Κύπρο και σημαντικά αποτελέσματα της Δράσης. * Συμμετοχή σε συναντήσεις των Εκπροσώπων της Κύπρου σε Διαχειριστικό επίπεδο, παρουσιάζοντας τη δραστηριοποίηση στη Δράση στην οποία ο/η ερευνητής/ερευνήτρια συμμετέχει. * Δέσμευση όπως ο συμμετέχων / η συμμετέχουσα σε Δράση COST λειτουργεί για το συμφέρον της Κυπριακής Δημοκρατίας και δεν προβαίνει σε ενέργειες που τυχόν να βλάπτουν τα συμφέροντά της. * Άμεση ενημέρωση του ΙδΕΚ για τυχόν αλλαγή στο υφιστάμενο καθεστώς του συμμετέχοντα / της συμμετέχουσας που ενδεχομένως να επηρεάζει τον διορισμό του/της με βάση τους εθνικούς κανονισμούς (π.χ. μόνιμη αποχώρηση από τη χώρα, διακοπή ερευνητικής δραστηριότητας, αλλαγή εργασιακού καθεστώτος για Early Career Investigators - EICs κλπ.). * Σε περίπτωση που o/η Εκπρόσωπος στη Διαχειριστική Επιτροπή μιας Δράσης επιθυμεί τη διακοπή διορισμού του/της, θα πρέπει να εισηγηθεί πιθανά άτομα προς αντικατάσταση, ώστε να γίνει προσπάθεια να συνεχισθεί η εκπροσώπηση της χώρας.   ***Σημειώνεται ότι, το ΙδΕΚ έχει το δικαίωμα επανεξέτασης του διορισμού του ερευνητή / της ερευνήτριας σε περίπτωση που δεν τηρούνται οι πιο πάνω υποχρεώσεις****.* ***Το Ίδρυμα έχει δικαίωμα επικοινωνίας με τον / την Πρόεδρο Δράσης ή τη Γραμματεία του COST σχετικά με την εκπροσώπηση της χώρας.*** |

Περισσότερες πληροφορίες για το Μνημόνιο Συναντίληψης (Memorandum of Understanding) και τις δραστηριότητες της κάθε Δράσης, καθώς και τα στοιχεία των ατόμων που συμμετέχουν σε κάθε Δράση, υπάρχουν στον ιστοχώρο του Προγράμματος [www.cost.eu](http://www.cost.eu) και πιο συγκεκριμένα [στη σελίδα της κάθε Δράσης.](https://www.cost.eu/cost-actions/browse-actions/)

Για περισσότερες πληροφορίες για το Πρόγραμμα COST, μπορείτε να επικοινωνείτε με την Εθνική Συντονίστρια του Προγράμματος, κα Κατερίνα Καρακασίδου (Ηλ. Ταχυδρομείο: [kkarakasidou@research.org.cy](mailto:kkarakasidou@research.org.cy), τηλ.: 22205036) ή τη Δρα Καλυψώ Σέπου (Ηλ. Ταχυδρομείο: [kalypso@research.org.cy](mailto:kalypso@research.org.cy), τηλ.: 22 205000).